#### ÁLTALÁNOS SZERZŐDÉSI FELTÉTELEK

#### RENDSZERHASZNÁLATI SZERZŐDÉSHEZ

Jelen általános szerződési feltételek (a továbbiakban: ÁSZF) az MVM Főgáz Földgázhálózati Kft. (1081 Budapest, II. János Pál pápa tér 20., Cg. 01-09-878954, a továbbiakban: Földgázelosztó) és a Kereskedő (a továbbiakban együttesen: Felek) között létrejött rendszerhasználati szerződés (a továbbiakban: Szerződés) elválaszthatatlan mellékleteként a Felek Szerződéssel kapcsolatos alapvető jogait és kötelezettségeit tartalmazza.

**I. Bevezető rendelkezések**

A földgázelosztási szolgáltatások egy adott felhasználási hely vonatkozásában a felhasználási helyre vonatkozó hatályos rendszerhasználati szerződéssel, földgáz kereskedelmi/egyetemes szolgáltatási szerződéssel és elosztóhálózat-használati szerződéssel, illetve az elosztóhálózat-használati jog rendelkezésre bocsátásával vehetők igénybe. Az elosztóhálózat-használati jog csak hatályos hálózat-használati szerződés alapján és annak hatálya alatt bocsátható rendelkezésre.

Ha a felhasználó a saját fogyasztásának mértékéig az ellátásához szükséges kapacitásait saját maga köti le (saját jogon eljáró felhasználó), akkor a kapacitás lekötés tekintetében rá a Kereskedőre vonatkozó rendelkezések az irányadók.

Ha az elosztóhálózat-használati szerződés egy adott felhasználási hely vonatkozásában egyedi feltételeket tartalmaz a rendszerhasználat időtartamára, illetve mértékére vonatkozóan, a Szerződés az adott felhasználási hely vonatkozásában kizárólag ilyen feltételekkel köthető meg.

**II. A Szerződés tárgya**

A Szerződés alapján a Földgázelosztó a Kereskedő részére az alábbi szolgáltatásokat nyújtja:

* a földgáz elosztóvezetéken lekötött és a Szerződésben rögzített kapacitásának rendelkezésre bocsátását,
* a Szerződés 1. sz. mellékletében felsorolt felhasználók által a Kereskedő rendelkezésére bocsátott elosztóhálózat-használati jog alapján az elosztóvezeték használatát, ezen felhasználók ellátása érdekében a Kereskedő tulajdonát képező földgáz elosztását,
* a jogszabályokban és az Üzemi és Kereskedelmi szabályzatban (továbbiakban: ÜKSZ) meghatározott adatszolgáltatások nyújtását és nyilvántartások vezetését.

A Szerződés alapján nyújtott szolgáltatások részletes feltételeit a Szerződésen és a jelen ÁSZF-en túl a hatályos jogszabályok, az ÜKSZ és a Földgázelosztó Üzletszabályzata (a továbbiakban: Üzletszabályzat) tartalmazza.

**III. A Felek jogai és kötelezettségei**

**1. A Földgázelosztó jogai és kötelezettségei**

A Földgázelosztó köteles a Kereskedő által ellátott felhasználók ellátása érdekében a Kereskedő által lekötött kapacitás mértékéig a működési engedélyében lévő elosztóvezetékeken a Kereskedő tulajdonában lévő földgáz elosztását biztosítani a rendszerhasználati díjak megfizetése ellenében, a hatályos jogszabályokban, a Magyar Energetikai és Közmű-szabályozási Hivatal határozataiban, az ÜKSZ-ben, az Üzletszabályzatában, és a Szerződésben előírt feltételekkel.

A Földgázelosztó a kapacitáslekötést, illetve az elosztási szolgáltatás nyújtását, az elosztóvezetékhez történő hozzáférést megtagadhatja, ha

* a Kereskedő nem biztosítja a hatályos jogszabályokban, az ÜKSZ-ben, az Üzletszabályzatban vagy a Szerződésben előírt feltételeket és garanciákat,
* a hozzáférés teljesítése veszélyezteti az életet vagy a vagyonbiztonságot.

A Földgázelosztó az elosztási szolgáltatások nyújtását, az üzemeltetésében lévő elosztóvezetékhez való hozzáférést felfüggesztheti, ha

* a szállítási rendszerirányító korlátozó intézkedést rendel el,
* a rendszerbe betáplálni kívánt földgáz minősége a Vhr. 11. mellékletében, az ÜKSZ-ben és az Üzletszabályzatban foglalt követelményeknek nem felel meg,
* a rendszer-összekötési ponton a kapcsolódó rendszerüzemeltető megtagadta a földgáz átvételét („rendszer-összekötési pont”: két szomszédos betáplálási- kiadási rendszert vagy egy betáplálási-kiadási rendszert és egy rendszerösszekötőt összekötő fizikai vagy virtuális pont, amennyiben ezen pontok kapacitáslekötés alá tartoznak),
* a Kereskedő nem biztosítja folyamatosan a hatályos jogszabályokban, az ÜKSZ-ben, az Üzletszabályzatban vagy a Szerződésben előírt feltételeket és garanciákat,
* a Kereskedő nem fizette meg a rendszerhasználati díjakat, a pótdíjat vagy az egyéb szerződéses díjat,
* a hozzáférés teljesítése veszélyeztetné az életet vagy a vagyonbiztonságot,
* a felhasználó megsérti az elosztóhálózat-használati szerződés előírásait,
* a Kereskedő a felhasználó szerződésszegése miatt az ÜKSZ-ben meghatározott módon ezt megrendeli,
* a Kereskedő nem adott szerződéses biztosítékot vagy a szerződéses biztosítékot nem töltötte fel.

A hozzáférés megtagadását vagy felfüggesztését a Földgázelosztó köteles indokolni. A hozzáférést a jogszabályban meghatározottak szerint vissza kell állítani, ha a megtagadás vagy felfüggesztés feltételei már nem állnak fenn.

Amennyiben

1. a felhasználási hely 20 m3/h-nál nagyobb kapacitásigényű és az érintett felhasználási helyen van legalább egy olyan üzembe helyezett gázmérő, amelyen keresztül a téli fogyasztási időszakban nem történik gázvételezés, vagy az érintett átadási-átvételi ponton felszerelt fogyasztásmérő berendezés rendelkezik távadóval és a jeltovábbításhoz szükséges telemechanikai rendszerrel, melynek felszerelési és kiépítési költségeit – egyéb megállapodás hiányában – a felhasználó viseli;
2. a felhasználási hely tekintetében az érintett átadási-átvételi ponton a téli fogyasztási időszakra lekötött éves és negyedéves legnagyobb összkapacitás legfeljebb negyede a nem téli fogyasztási időszakra lekötött legnagyobb kapacitásnak, továbbá
3. a felhasználási hely tekintetében az érintett átadási-átvételi ponton a Hivatal által kiadott igazolásban szereplő, nem téli fogyasztási időszakban használt berendezések, adott gázév október 1. és 31. közötti, valamint április 1. és szeptember 30. közötti összes földgáz felhasználása nagyobb, mint a november 1. és március 31. közötti összes földgáz felhasználása,

a Kereskedő a nem téli fogyasztási időszakra a Hivatal által kiadott igazolás alapján, az igazolásban szereplő átadási-átvételi pontra meghatározott mértékig köthet le kapacitást. A Kereskedő ellátásában álló, a Hivatal által kiadott igazolásban szereplő átadási-átvételi pontok földgázellátását a Földgázelosztó jogosult korlátozni, illetve megszakítani azokban az esetekben, amikor a nem téli időszakra vonatkozó kapacitás igénybevételére október, november és december hónapokban 0,0 °C-nál hidegebb középhőmérsékletű gáznapokon kerül sor, és az igénybevétel az ellátásbiztonságot veszélyeztetné vagy az adott átadási-átvételi ponton szűkületet okozna.

A Földgázelosztó jogosult az elosztóhálózat betáplálási pontján folyamatosan ellenőrizni a Kereskedő tulajdonában lévő földgáz minőségét a földgázszállítási működési engedélyes által szolgáltatott adatok alapján. Amennyiben a betáplálni kívánt földgáz minősége nem felel meg – eltérő megállapodás hiányában – a Vhr. 11. számú mellékletében, az ÜKSZ-ben és az Üzletszabályzatban, előírtaknak, a Földgázelosztó a nem megfelelő minőségű földgáz átvételét megtagadhatja. Az ebből eredő károkért a Földgázelosztó felelősséget nem vállal.

**2. A Kereskedő jogai és kötelezettségei**

A Kereskedő jogosult az általa ellátott felhasználók ellátására a Földgázelosztó működési engedélyében lévő elosztóvezetékeken kapacitást lekötni a felhasználó vásárolt kapacitásának mértékéig, és a felhasználó által rendelkezésre bocsátott elosztóhálózat-használati jog alapján jogosult a tulajdonában lévő földgáz elosztásának igénybe vételére, a hatályos jogszabályokban, az ÜKSZ-ben, az Üzletszabályzatban és a Szerződésben előírt feltételekkel, melyért köteles megfizetni a rendszerhasználati díjakat.

A kiadási pontra lekötött kapacitás a Szerződés 1. számú mellékletében rögzített felhasználási helyek kiadási pontjára szól, más kiadási pontba nem vihető át, illetve át nem ruházható, nem léphető túl és nem csökkenthető. A kapacitás túllépés meghatározása történhet az adatátviteli rendszeren továbbított adatok alapján, vagy a helyszínen üzemelő mérőberendezéseken mért adatok (gázmérő, átszámító egység, teljesítményregisztráló) alapján.

A Kereskedő – az ÜKSZ vonatkozó előírásai és a Szerződés szerint - a Földgázelosztó ezirányú írásbeli megkeresésének kézhez vételétől számított nyolc (8) napon belül köteles a Földgázelosztó részére megadni minden olyan adatot és információt, amely a szerződésszerű teljesítéshez, az együttműködő földgázrendszer folyamatos és biztonságos üzemeltetéséhez szükséges.

Kereskedő köteles valamennyi, az általa ellátott felhasználótól hozzá érkezett, azonban a Földgázelosztót érintő bejelentést (pl. plombasérülés, felhasználó változás, szolgáltatás igénybevételével történő felhagyás, stb.) haladéktalanul, de legkésőbb nyolc (8) napon belül továbbítani a Földgázelosztó részére, melynek elmulasztásából eredő valamennyi következményért a Kereskedő felel.

**IV. Gázmérés**

A felhasználási helyen a földgázmennyiség mérése a Szerződés 1. sz. mellékletében meghatározott mérőrendszerrel vagy egyedi mérőeszközzel történik. A mérők leolvasása az Üzletszabályzatban megadott módon történik. Egyedi leolvasásról a felek megállapodhatnak.

**V. Együttműködés**

1. Együttműködés általános szabályai

A szerződő felek a Szerződés teljesítése során kötelesek egymással együttműködni. A Kereskedő a Szerződés hatályba lépését követően bekövetkező, személyét, adatait, jogállását, illetőleg a Szerződés teljesítését érintő minden információról és körülményről (ideértve különösen a Szerződés 1. sz. mellékletében szereplő adatok megváltozását, illetve ha vele szemben csődeljárás, felszámolási eljárás, vagy végelszámolás eljárás indul) a Földgázelosztót haladéktalanul, de legkésőbb a változás bekövetkezésétől számított tíz (10) munkanapon belül írásban értesíteni köteles. E kötelezettség elmulasztásából eredő mindennemű kár a Kereskedőt terheli.

2. Együttműködés korlátozás esetén

Az országos szállítóvezetéken jelentkező forráshiány, üzemzavar, illetve az elosztóhálózaton bekövetkezett jelentős üzemzavar esetén a Kereskedő a Földgázelosztónak a földgázvételezés korlátozásáról, a földgáz biztonsági készlet felhasználásáról, valamint a földgázellátási válsághelyzet esetén szükséges egyéb intézkedésekről szóló jogszabályban meghatározott felhasználói korlátozási kategóriák, valamint a korlátozási sorrend figyelembe vételével kiadott utasítása szerint köteles eljárni, melynek betartásáról az általa ellátott felhasználók vonatkozásában a Kereskedő köteles gondoskodni.

A korlátozás időpontjának megkezdéséről, mértékéről, várható időtartamáról, továbbá a korlátozás megszüntetéséről a Földgázelosztó a Kereskedőt az Üzletszabályzatban meghatározott módon értesíti. A felhasználó a korlátozást az értesítést követően azonnal köteles megkezdeni. A korlátozás részletes szabályait, illetőleg a korlátozás végrehajtására vonatkozó részletes rendelkezéseket az ÜKSZ és az Üzletszabályzat tartalmazza. Az üzemzavar, válsághelyzet és korlátozás esetén alkalmazandó részletes együttműködési és elszámolási szabályokat a hatályos jogszabályok, az ÜKSZ és az Üzletszabályzat tartalmazzák.

3. Együttműködés a felhasználó kizárásában

Amennyiben a Kereskedő a felhasználó kizárását kéri, úgy azt a Földgázelosztó a Kereskedő írásos megrendelésére hajtja végre. A kizárás jogszerűségét a Földgázelosztó nem vizsgálja, az ebből eredő minden következményért a Kereskedő felel a kizárt felhasználó felé. A szolgáltatás helyreállítására szintén a Kereskedő írásos megrendelése alapján kerül sor. A kizárás és a visszakapcsolás költségei a Kereskedőt terhelik.

**VI. Fizetési mód**

A Kereskedő a Szerződés alapján nyújtott szolgáltatásokért a mindenkor hatályos jogszabályokban és/vagy a Magyar Energetikai és Közmű-szabályozási Hivatal elnöke által kiadott rendeletben és a Hivatal határozatában rögzített földgáz rendszerhasználati díjakat köteles a Földgázelosztó számára megfizetni.

A Kereskedő a fizetési kötelezettségét banki átutalás útján teljesíti oly módon, hogy az esedékes díjat a Földgázelosztó által kibocsátott számlán az ott feltüntetett esedékesség időpontjában és bankszámlára köteles átutalni. A felek ettől eltérő fizetési módban is megállapodhatnak.

**VII. Fizetési feltételek**

A Földgázelosztó által kibocsátott számla alapján a rendszerhasználati díjak összegét, továbbá az esetleges egyéb fizetési kötelezettségeit (kötbér, pótdíj, stb.) a Kereskedő köteles a számlán feltüntetett határidőre, a Szerződésben rögzített módon kiegyenlíteni. A Földgázelosztó a fizetést azon a napon tekinti teljesítettnek, amikor a pénzösszeg a bankszámláján jóváírásra került.

A számlázás és a számlakifogások intézésének rendjére vonatkozó részletes szabályokat az Üzletszabályzat tartalmazza. Késedelmes fizetés esetén Kereskedő köteles a Ptk.-ban meghatározott mértékű késedelmi kamat megfizetésére.

Amennyiben a Kereskedő a kibocsátott számla ellenértékét az esedékesség időpontjáig bezárólag nem egyenlíti ki, a Földgázelosztó a részére fizetési felszólítást küld, mellyel összefüggő költségeit a Kereskedő köteles megfizetni. A Földgázelosztó fenntartja magának a jogot, hogy a Kereskedő fizetési késedelméről az érintett felhasználóknak értesítést küldjön.

Amennyiben a Kereskedő a felszólítás kézhezvételét követő nyolc (8) napon belül nem rendezi számlatartozását, a Földgázelosztó - Üzletszabályzatában rögzítetteknek megfelelően - lehívja a jelen Szerződésben meghatározott szerződéses biztosítékot. Amennyiben a szerződéses biztosíték igénybevétele sikertelen, vagy a biztosítékok nem kerültek feltöltésre, vagy azok nem nyújtanak elegendő fedezetet a tartozás rendezésére, úgy a Földgázelosztó a Kereskedő részére nyújtott szolgáltatást a tartozással érintett felhasználók vonatkozásában felfüggeszti. A felek rögzítik, hogy a Kereskedő részére nyújtott földgázelosztási szolgáltatás felfüggesztésére akkor is sor kerül, ha a tartozással érintett felhasználók fizetési kötelezettségeiknek a Kereskedő felé szerződésszerűen eleget tettek, mely tényt a Földgázelosztó nem vizsgálja.

Az e pont szerinti, a Kereskedő részére nyújtott földgázelosztási szolgáltatás felfüggesztéséből adódó minden kár megtérítéséért a Kereskedő felel az érintett felhasználók felé. Kereskedő a Szerződés aláírásával kötelezettséget vállal arra, hogy erről a tényről a Szerződés keretében ellátott valamennyi felhasználót tájékoztatja. A tájékoztatás elmulasztásából eredő minden jogkövetkezmény Kereskedőt terheli.

A Kereskedő egyben tudomásul veszi, hogy az elosztás felfüggesztésére sor kerülhet abban az esetben is, ha a felhasználónak vagy a felhasználót ellátó korábbi Kereskedőnek olyan földgázelosztással összefüggő tartozása van a Földgázelosztó felé, amely a fenti módon történt fizetési felszólítás, illetve biztosíték igénybe vétele ellenére nem került kiegyenlítésre. A Földgázelosztó vállalja, hogy a Kereskedőt erről a helyzetről kellő időben tájékoztatja, azonban az ilyen okból történő szolgáltatás felfüggesztésért, annak következményeiért egyéb felelősséget nem vállal.

**VIII. Szerződéses biztosíték**

A Kereskedő köteles a Szerződésben foglalt ügyletek, szerződéses kötelezettségek biztosítására a hatályos jogszabályok alapján szerződéses biztosítékot nyújtani. A szerződéses biztosíték összege a hatályos jogszabályokban rögzítetteknek megfelelően kerül megállapításra.

A szerződéses biztosíték előírtak szerinti rendelkezésre bocsátása a Szerződés hatályba lépésének előfeltétele. A Földgázelosztó kizárólag az ÁSZF mellékletét képező bankgarancia nyilatkozattal azonos tartalmú szerződéses biztosítékot, vagy óvadékot fogad el. A Kereskedő köteles a szerződéses biztosíték (bankgarancia, óvadék) érvényességét a Szerződés hatálya alatt, illetve azt követően is a Földgázelosztóval fennálló valamennyi kötelezettsége maradéktalan kiegyenlítéséig biztosítani. A szerződéses biztosíték összegére, meghatározására, a rendelkezésre tartására illetve a Földgázelosztó által történő felhasználás módjára vonatkozó részletes szabályozást az Üzletszabályzat tartalmazza.

A rendszerhasználati díjak megfizetésének elmaradása esetén a Szerződés teljesítése a hatályos jogszabályokban előírt módon függeszthető fel, ha a Földgázelosztó a szerződéses biztosítékot az ÜKSZ-ben foglaltak szerint igénybe vette és a Kereskedő annak feltöltéséről határidőre nem gondoskodott. A Földgázelosztó a határidő elmaradását követő két (2) munkanapon belül elektronikus és postai úton értesíteni köteles a Kereskedőt a várható felfüggesztésről. A szerződéses biztosíték rendelkezésre állását követően a felfüggesztést azonnal meg kell szüntetni, azonban a szolgáltatást attól a gáznaptól kell biztosítani, amelyre az ÜKSZ szerint a szállítórendszeren érvényes nominálás adható le.

A Kereskedő a Szerződés aláírásával visszavonhatatlanul hozzájárul ahhoz, illetve a Földgázelosztót felhatalmazza arra, hogy a szerződéses biztosítékot a Kereskedő valamennyi, Szerződésben foglalt fizetési kötelezettségei teljesítésére felhasználja, ha e kötelezettségeit a Kereskedő írásbeli felszólítás ellenére az Üzletszabályzatban megjelölt határidőben nem teljesíti.

Ennek megfelelően a Földgázelosztó – a szerződéses biztosíték formájától függően – jogosult arra, hogy a fentiek szerint nem teljesített követelés összegének erejéig

* a bankgarancia összegét, vagy
* az óvadék összegét felhasználja.

**IX. Szerződésszegés**

**1. A Földgázelosztó részéről a Szerződés megszegésének minősül:**

1. A Szerződésben, az Üzletszabályzatban és a hatályos jogszabályokban, az ÜKSZ-ben foglaltakat megszegi, illetőleg az azokban foglalt lényeges kötelezettségének nem tesz eleget.

*Jogkövetkezménye:*

* + kártérítés
  + jogszabályban, ÜKSZ-ben meghatározott jogkövetkezmények

**2. A Kereskedő részéről a Szerződés megszegésének minősül:**

1. A Szerződésben lekötött kapacitást (gázteljesítményt) egy adott átadás-átvételi pont vonatkozásában túllépi, vagy a kapacitás lekötés bejelentését elmulasztja vagy késedelmesen teszi meg.

*Jogkövetkezménye:*

* + jogszabályban meghatározott mértékű pótdíj

1. A rendszerhasználati díjakat, az esetleges pótdíjakat, kötbéreket, valamint a Szerződésből eredő egyéb díjakat, fizetési kötelezettségeket nem, vagy késedelmesen fizeti.

*Jogkövetkezménye:*

* + késedelmi kamat
  + az elosztás felfüggesztése
  + a Szerződés felmondása

1. A Szerződésben foglalt adatváltozás bejelentési kötelezettségének nem, vagy késedelmesen tesz eleget.

*Jogkövetkezménye:*

* + 20.000,- Ft/nap, de maximum: 100.000,- Ft összegű kötbér

1. A Földgázelosztó által előírt szerződéses biztosíték szolgáltatási-, feltöltési- vagy fenntartási kötelezettségének nem tesz eleget

*Jogkövetkezménye:*

* + elosztás megtagadása vagy felfüggesztése

1. A fentieken kívül a Szerződésben, az Üzletszabályzatban és a hatályos jogszabályokban foglaltakat egyéb módon megsérti, illetőleg az azokban foglalt lényeges kötelezettségének nem tesz eleget.

*Jogkövetkezménye:*

* + kártérítés

1. A Földgázelosztó írásbeli felszólítása ellenére három (3) munkanapon belül nem köt írásba foglalt korrekciós elszámolási szerződést.

*Jogkövetkezménye:*

* + a Szerződés azonnali hatályú felmondása

3. Az elosztás helyreállításának feltételei

Ha a Földgázelosztó az elosztást szerződésszegés miatt megtagadta/ felfüggesztette, az elosztás az alábbi feltételek teljesítése esetén állítható helyre:

* a szerződésszegő magatartást, állapotot a Kereskedő megszüntette
* a Kereskedő a szerződésszegésből eredő fizetési kötelezettségeit teljesítette, beleértve az elosztás megtagadásának/felfüggesztésének és helyreállításának költségeit is.

4. Egyéb rendelkezések

A Felek rögzítik, hogy a Szerződésben foglalt kötelezettségek maradéktalan teljesítéséért a Földgázelosztó felé a Kereskedő felel, függetlenül attól, hogy a kötelezettséget kiváltó ok (pl. szerződésszegés) a Kereskedő vagy a felhasználó(k) érdekkörében merül fel. A Szerződésben foglalt kötelezettségek végrehajtása érdekében a Kereskedő és a felhasználó(k) közötti jogviszony teljes körű rendezése a Kereskedő kötelezettsége, ezen jogviszonyt a Földgázelosztó nem vizsgálja. A hozzáférés felfüggesztésére vonatkozó szabályokat az Üzletszabályzat és a hatályos jogszabályok tartalmazzák.

A Kereskedő a Szerződés aláírásával a Szerződés mellékleteként elfogadja az ÜKSZ előírásait, valamint a jogszabályokban meghatározott pótdíjak és egyensúlyozási költségek érvényesíthetőségét.

**X. A Szerződés módosítása, megszűnése, megszüntetése**

1. Szerződésmódosítás

A Szerződést a Felek közös megegyezéssel, cégszerűen aláírva, írásban módosíthatják. A Szerződés 1. számú mellékletei elektronikus úton módosíthatóak a rendszerhasználói bejelentések ÜKSZ-ben meghatározott formátumban (elektronikus úton), adatcsere modell szerinti üzenet formájában történő megküldésével, és annak Földgázelosztó általi visszaigazolásával.

A Földgázelosztó általi visszaigazolás elektronikusan, az általa üzemeltetett SFTP szerverre, a Kereskedő számára kizárólagosan biztosított mappába elhelyezett ÜKSZ-nek megfelelő szabványosított adatcsere modell szerinti üzenetekkel történik. A módosítás érvényességéhez a Földgázelosztó visszaigazolása szükséges.

Amennyiben a Szerződés 1. számú mellékleteinek módosítására adatcsere modell szerinti üzenet útján kerül sor, a módosított tartalmú 1. számú melléklet papír alapú és cégszerű aláírással ellátott módosítására, megerősítésére nincs szükség.

A Földgázelosztó a Ptk. alapján a jelen Általános Szerződési Feltételeket jogosult egyoldalúan módosítani.

A Földgázelosztó a Szerződés általa egyoldalúan változtatható feltételeinek Hivatal által jóváhagyott módosítása esetén a módosítás tartalmát a Hivatal jóváhagyó határozatának kézhezvételét követő 5 munkanapon belül az ügyfélszolgálati irodákban és a honlapján 30 napra közzéteszi. Az értesítésnek az alábbiakat kell tartalmazni:

* az ÁSZF változásra történő utalás,
* a módosítások lényegének rövid leírása,
* a módosítások hatálybalépésének időpontja,
* tájékoztatás a Kereskedőt az ÁSZF módosítás esetére megillető jogosítványokról.

Az ÁSZF az Üzletszabályzat Hivatal általi jóváhagyásának napján lép hatályba.

**2. A szerződés megszűnése**

A Szerződés megszűnik bármelyik fél jogutód nélküli megszűnése esetén.

A Szerződés megszűnik továbbá, ha a Földgázelosztó elosztási működési engedélye bármely okból visszavonásra kerül, illetőleg ha azt úgy módosítják, hogy a kapacitások biztosításához szükséges elosztóvezeték üzemeltetésére a továbbiakban nem jogosult.

A Szerződés megszűnik akkor is, ha a Kereskedő egyetemes szolgáltatási, illetve földgáz kereskedelmi működési engedélye bármely okból felfüggesztésre vagy visszavonásra kerül, illetőleg ha azt úgy módosítják, hogy a Kereskedő a Földgázelosztó földgázelosztási működési területén a továbbiakban nem jogosult szolgáltatni.

Ez esetben a Szerződés megszűnésének időpontja a Magyar Energetikai és Közmű-szabályozási Hivatal vonatkozó határozatának jogerőre emelkedésének a napja.

**3. A Szerződés megszüntetése**

A Kereskedő a Szerződést teljes egészében, vagy egy adott felhasználó vonatkozásában 30 napos felmondási idővel mondhatja fel.

A Szerződés érvényességét a Kereskedővel szerződött felhasználók személyében vagy a felhasználók számában történő változás, azaz a Szerződés adott felhasználó vonatkozásában történő megszűnése nem érinti, ilyen esetben a Szerződés 1. számú melléklete módosul a X. 1. pontban foglaltak szerint.

Ha a Kereskedő által ellátott valamely felhasználó vonatkozásában a Szerződés gázév közben szűnik meg, 20 m3/h vagy annál nagyobb névleges teljesítményű gázmérővel rendelkező felhasználó esetén a Kereskedő az alapdíjat a gázév végéig, a kapacitásdíjat a teljes szerződési időszakra köteles a Földgázelosztó részére megfizetni. A szolgáltatás igénybevételéről gázév közben véglegesen lemondó 20 m3/h-nál kisebb névleges teljesítményű gázmérővel rendelkező felhasználót ellátó Kereskedő az alapdíj havi összegét utoljára a Szerződés adott felhasználó vonatkozásában történő megszűnésének hónapjára köteles megfizetni.

Ha a Kereskedő által ellátott valamely kapacitásdíjas felhasználó vonatkozásában szűnik meg gázév közben a Szerződés, a Kereskedő a rendszerhasználati díjakat a lekötési időszakból hátralévő időszakra köteles megfizetni a Földgázelosztó részére. A Földgázelosztó jogosult a Szerződés adott felhasználó vonatkozásában történő felmondással történő megszüntetését megtagadni, ha a Kereskedő nem biztosítja a kapacitáslekötés szerződéses időszak végéig fennmaradó díjainak megfizetését.

A Földgázelosztó jogosult a Szerződés egyoldalú, jogkövetkezmények nélküli felmondására, ha a gázipari jogszabályok változása miatt a Szerződés vagy az elosztóhálózat-használati szerződés megszűnik, vagy az e szerződésekre vonatkozó előírások oly mértékben megváltoznak, hogy azok teljesítésére a Szerződés nem alkalmas.

A Szerződést a Felek közös megegyezéssel bármikor megszüntethetik.

Amennyiben a Kereskedő felszólítás ellenére három (3) munkanapon belül nem köt a Földgázelosztóval korrekciós elszámolási szerződést, a Földgázelosztó jogosult a Rendszerhasználó Szerződését azonnali hatállyal felmondani.

A Szerződés bármilyen okból történő megszűnése (felmondás, közös megegyezés, stb.) esetén a már teljesített szolgáltatás ellenértékét, valamint a szolgáltatással, vagy annak megszüntetésével kapcsolatban felmerült egyéb díjakat, költségeket a Kereskedő a Földgázelosztó által előírt határidőig, de legkésőbb a Szerződés megszűnésének időpontjáig köteles kiegyenlíteni. A Szerződés bármely okból történő megszűnése esetén a fizetési feltételekre vonatkozó rendelkezések hatályban maradnak mindaddig, amíg a Kereskedő a Földgázelosztóval szemben bármely jogcímen fennálló valamennyi fizetési kötelezettségének eleget nem tett.

**XI. Értesítések**

Felek megállapodnak, hogy a Szerződéssel kapcsolatosan a másik Fél részére címzett mindennemű értesítés és közlés akkor tekintendő kézbesítettnek, ha az írásban, a Felek Szerződésben meghatározott intézkedésre jogosultak részére személyes kézbesítéssel, tértivevénnyel kísért ajánlott levélben, telefaxon vagy e-mail üzenet útján történik.

A kézbesítés időpontja személyes kézbesítés esetén az átvétel napja, ajánlott küldemény esetén a tértivevényen feltüntetett időpont, telefax esetén - ha az adatátvitel a címzett ideje szerint munkanapon 15.00 óra előtt történik – a sikeres adatátvitel visszaigazolásául szolgáló dokumentum kézhezvételének időpontja a továbbítás napján, illetve egyéb esetben a címzett ideje szerint a továbbítást követő első munkanap 8.00 órakor, e-mail üzenet esetén - ha az a címzett ideje szerint munkanapon 15.00 óra előtt megérkezik – az üzenet címzett félhez való megérkezésének időpontja a továbbítás napján, illetve egyéb esetben a címzett ideje szerint a továbbítást követő első munkanap 8.00 órakor.

Az ajánlott levelet legkésőbb a feladástól számított ötödik munkanapon kézbesítettnek kell tekinteni, kivéve, ha a tértivevény ennél későbbi időpontot igazol.

A Szerződésben foglalt lényeges kötelezettségek teljesítésével kapcsolatos értesítések kizárólag személyes kézbesítés útján, tértivevénnyel kísért ajánlott levélben, vagy telefaxon történhetnek.

A Kereskedő bármely, a Szerződéssel kapcsolatos értesítését, stb. a Földgázelosztó által a Szerződésben megjelölt intézkedésre jogosult képviselője részére köteles megküldeni, ellenkező esetben azok joghatás kiváltására nem alkalmasak. E kötelezettség elmulasztásából eredő valamennyi kár és egyéb jogkövetkezmény a Kereskedőt terheli.

**XII. Adatvédelem**

A Földgázelosztó

a) a földgázelosztási szolgáltatás biztosításával összefüggésben az általa kezelt személyes adatokkal kapcsolatos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló, 2016. április 27-i, 2016/679 európai parlamenti és tanácsi rendelet (Általános Adatvédelmi Rendelet) és az információs önrendelkezési jogról és az információszabadságról szóló 2011. évi CXII. törvény (Infotv.) szerinti átlátható, előzetes, a NAIH ajánlásának megfelelő tájékoztatási kötelezettségének a Földgázelosztó honlapján és ügyfélszolgálati irodáiban elérhető, a csatlakozási és elosztóhálózat-használati szerződés teljesítésével kapcsolatos adatkezelésre vonatkozó Általános Adatkezelési Tájékoztatóban tesz eleget.

b) az ügyintézés során történő hangfelvétellel összefüggésben az általa kezelt személyes adatokkal kapcsolatos, az Általános Adatvédelmi Rendelet és az Infotv. szerinti átlátható, előzetes, a NAIH ajánlásának megfelelő tájékoztatási kötelezettségének a honlapján és az ügyfélszolgálati irodáiban elérhető, a hangfelvétellel kapcsolatos adatkezelésre vonatkozó Hangfelvétel Rögzítésére Vonatkozó Adatkezelési Tájékoztatóban tesz eleget.

Az adatkezeléssel kapcsolatos részletes szabályokat (általános, hangfelvételre vonatkozó) az üzletszabályzat, továbbá a honlapon és ügyfélszolgálati irodákban elérhető adatkezelési tájékoztatók tartalmazzák.

**XIII. Panaszbejelentés, és elintézésének rendje**

Az elosztási tevékenységet érintő panaszügyek kezelésére az Üzletszabályzatban foglaltak irányadók. A Felek vállalják, hogy a Szerződésből eredő vitás kérdéseket elsősorban egymás érdekeinek figyelembe vételével, békés úton kísérlik meg rendezni. Ennek sikertelensége esetén a Magyar Energetikai és Közmű-szabályozási Hivatalhoz, illetőleg az Üzletszabályzatban rögzített, hatáskörrel és illetékességgel rendelkező bírósághoz fordulhatnak.

#### XIV. Irányadó jog

A Szerződésben és az ÁSZF-ben nem szabályozott kérdésekben a vonatkozó jogszabályok, különösen a földgázellátásról szóló 2008. évi XL törvény és az annak végrehajtásáról szóló 19/2009. (I.30.) Korm. rendelet rendelkezései, az Üzletszabályzat és az ÜKSZ rendelkezései az irányadóak.

**XV. Jogviták**

Felek megállapodnak, hogy a Szerződéssel, annak megszegése, megszűnése, érvényessége vagy értelmezése kapcsán esetlegesen felmerülő minden vitás kérdést békés úton rendeznek. Amennyiben ez nem vezet eredményre a Felek az Üzletszabályzatban rögzített, hatáskörrel és illetékességgel rendelkező bírósághoz fordulhatnak.

Melléklet:

1. felhatalmazó levél minta azonnali beszedési megbízáshoz
2. bankgarancia nyilatkozat minta

A mellékletek a Szerződés és az ÁSZF elválaszthatatlan részét képezik, azokkal együttesen értelmezendők.

Budapest, 2021.

MVM Főgáz Földgázhálózati Kft.

BANKGARANCIA NYILATKOZAT

bankgarancia száma: .....................

**Címzett:**

MVM Főgáz Földgázhálózati Kft.

H-1081 Budapest, II. János Pál pápa tér 20.

(a továbbiakban: a "**Kedvezményezett**")

**Kibocsátó:**

*Bank neve:* [X]

*Bank címe:* [X]

*Bank SWITF kódja:* [X]

(Cégjegyzékszám és nyilvántartó bíróság: [X])

(a továbbiakban: a "**Bank**")

**Megbízó:**

*Partner neve:* [X]

*székhelye:* [X]

(a továbbiakban: a "**Megbízó**")

Megbízónk értesített bennünket, hogy Önök és [X] (továbbiakban Megbízó, székhely: [X]) között [X]-én [X] számon Rendszerhasználati Szerződés (a továbbiakban: a "Szerződés") megkötésére került sor, és a Szerződés alapján a Kedvezményezett általi teljesítésnek előfeltétele a jelen bankgarancia (a **"Garancia")** kibocsátása.

1. A Megbízó megbízásából ezennel legfeljebb [X] HUF, azaz [X] forint összeg (a továbbiakban: a **"Garancia Összeg**") erejéig visszavonhatatlanul és feltétel nélkül garanciát vállalunk a Kedvezményezett javára a Megbízónak a Szerződésből eredő valamennyi fizetési kötelezettségére (ideértve különösen tőkeérték, ÁFA, késedelmi kamat és egyéb járulékos költségek, beleértve a behajtási és végrehajtási költségeket is).
2. E Garancia alapján a Bank a Kedvezményezett első írásbeli felszólítása (a továbbiakban: a **"Lehívás")** alapján a Kedvezményezett által megjelölt összegben, de összesen legfeljebb a Garancia Összeg erejéig, az alapjogviszony vizsgálata nélkül és bármilyen kifogásra való tekintet nélkül, fizetést teljesít a Kedvezményezett javára a Lehívás kézhezvételét követő 3 (három) banki munkanapon belül, átutalással, a Kedvezményezett által a Lehívásban megjelölt bankszámlaszámra feltéve, hogy (a) a Lehívásban a Kedvezményezett kijelenti, hogy a Megbízó nem teljesítette vagy nem szerződésszerűen teljesítette a Szerződésekben foglalt kötelezettségét a nem teljesített szerződés számának feltüntetésével; és (b) a Lehívásban (a fenti bankgarancia szám megjelölésével) hivatkoznak jelen Garanciánkra; és (c) a Lehívás eredeti példányát legkésőbb a Lejárati Időpontig eljuttatták a Bank fent megjelölt címére; és (d) a Lehívást aláíró személyek aláírási jogosultságát és aláírásának hitelességét a Kedvezményezett hitelt érdemlő módon bizonyította (30 napnál nem régebbi cégkivonatával és aláírási címpéldánnyal vagy számlavezető bankjának megfelelő igazolásával).

A Bank telefonon, e-mailen vagy telefaxon érkező fizetési felhívást nem fogad el.

1. A Jelen Garanciával kapcsolatosan felmerülő valamennyi díjat és költséget a Megbízó viseli.
2. A Banknak a Garancia alapján fennálló fizetési kötelezettsége kizárólag a Kedvezményezett írásbeli Lehívása alapján teljesített fizetések összegével csökkenthető. Jelen Garancia részletekben is igénybe vehető. Jelen bankgarancia alapján teljesített valamennyi kifizetés a bankgarancia összegét automatikusan csökkenti.
3. Bank a jelen Garancia 2. pontjában vállalt fizetési kötelezettségét mindenféle adó, vám, járulék és díj levonása nélkül teljesíti.
4. A jelen Garancia [X] napján lép hatályba. A Garancia minden további értesítés nélkül hatályát veszti [X] napján budapesti idő szerint déli 12.00 órakor (a továbbiakban: „Lejárati Időpont"), függetlenül attól, hogy a Garancia eredeti példányát visszajuttatták-e Bankunkhoz vagy sem. A Lejárati Időpontot követően kézhez vett Lehívások alapján a Bank nem teljesít fizetést.
5. Jelen Garancia tekintetében a magyar jog az irányadó.

Kelt, Budapest, [X]

*Bank neve*

Kapcsolattartó neve: ……………………….

tel:……………………………………………..

fax:…………………………………………..

…………………………… ………………………

[aláíró neve

beosztása]